સાહિત્યપ્રેમ અને વિદ્યાવ્યાસંગતાની સાથે સત્સંગરંગ ભળતાં એક અદ્ભુત ત્રિવેણી સંગમ રચાયો હતો, જેના પરિણામે સંપ્રદાયને તેમની પાસેથી વિપુલ પ્રદાન મળ્યું. હર્ષદભાઈનું સાહિત્ય ક્ષેત્રે પ્રદાન અદ્વિતીય રહ્યું છે. દેશવિદેશમાં સત્સંગ માટે વિવિધ ભાષાઓમાં આપણું સાહિત્ય હોવું જોઈએ એ તેમની દૃઢ માન્યતા હતી. એ માન્યતા મુજબ તેમણે વિપુલ સાહિત્ય રચીને સમગ્ર સ્વામિનારાયણ સંપ્રદાયમાં એક અદ્વિતીય પ્રદાન આપ્યું છે. તેમણે સર્જેલા ગ્રંથો દ્વારા તેમની સર્જક તરીકેની, ઇતિહાસકાર તરીકેની, ચરિત્ર-આલેખક તરીકેની, સમાજ-સંસ્કૃતિના અભ્યાસી તરીકેની ને અધ્યાત્મજ્ઞાની તત્ત્વચિંતક તરીકેની અદ્વિતીય પ્રતિભાનાં દર્શન થાય છે.